รัฐมนตรีว่าการกระทรวงเกษตรและสหกรณ์ ยันแก้ปัญหายางพาราอย่างยั่งยืนไม่ใช่แค่เฉพาะหน้า ต้องยึดพี่น้องประชาชนเป็นหลัก
รัฐมนตรีว่าการกระทรวงเกษตรและสหกรณ์ ยันแก้ปัญหายางพาราอย่างยั่งยืนไม่ใช่แค่เฉพาะหน้า ต้องยึดพี่น้องประชาชนเป็นหลัก นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวถึงโครงการประกันรายได้เกษตรกรชาวสวนยางพารา ที่ล่าสุด ครม.มีมติเห็นชอบโครงการประกันรายได้เกษตรกรชาวสวนยางพารา ระยะที่ 1 วงเงิน 24,000 ล้านบาท ตามมติคณะกรรมนโยบายยางธรรมชาติ (กนย.) เพื่อให้เกษตรกรชาวสวนยาง 1.4 ล้านคน พื้นที่ปลูกยางพารา 17 ล้านไร่ ได้มีรายได้ที่แน่นอนโดยกำหนดราคาประกันยาง 3 ชนิดคือ ยางแผ่นดิบคุณภาพดี ราคา กก.ละ 60 บาท น้ำยางสด (DRC 100%) ราคา กก.ละ 57 บาท และ ยางก้อนถ้วย (DRC 50%) ราคา กก.ละ 23 บาท ซึ่งจะดำเนินการเป็นเวลา 6 เดือนนับตั้งแต่ตุลาคม 2562 ถึงมีนาคม 2563 โดยโครงการประกันรายได้จะสามารถจ่ายเงินงวดแรกได้ วันที่ 1 พฤศจิกายน 2562 นี้ ซึ่งจะพิจารณาจ่ายเงินทุก 15 วัน โดยยืนยันเข้ามาแก้ปัญหายางพาราอย่างยั่งยืนไม่ใช่แค่เฉพาะหน้ารัฐมนตรีว่าการกระทรวงเกษตรและสหกรณ์ กล่าวด้วยว่า จากที่นายกรัฐมนตรีสั่งให้ทุกหน่วยงาน เพิ่มการใช้ยางในประเทศ 3 - 5 แสนตันนั้น จะทำให้ราคายางขยับขึ้นมาได้ แต่อย่างไรก็ตามได้สั่งการให้การยางแห่งประเทศไทย(กยท.) มองหาตลาดใหม่ กลุ่มตลาดต่างประเทศ เพื่อเพิ่มมูลค่าผลิตภัณฑ์และสามารถยกระดับราคายางได้มากขึ้น